«Зауэ лъагъуэжьхэм» ирикIуэжащ
Хэку зауэшхуэр зэриухрэ илъэс 68-рэ щрикъум ирихьэлIэу Бахъсэн куей администрацэм, Зауэм, лэжьыгъэм я ветеранхэм я советым, пенсионерхэм я зэгухьэныгъэм, «Урысей зэкъуэт» политикэ партым, «Урысей зэкъуэтым и щIэблэ» зэгухьэныгъэм я щIыналъэ къудамэхэм, щIалэгъуалэ администрацэм я лIыкIуэхэр район администрацэм и унафэщIым и къуэдзэ Къаздэхъу Олег я пашэу удз гъэгъахэр тралъхьащ зауэм хэкIуэдахэм я фэеплъхэу жылагъуэ псоми дэтхэм.
Къуажэ къэс жылэдэсхэр къащыпежьэрти, псэемыблэжу зауэ IэнатIэм пэрытахэм щIыхь зэрыхуащIым и нэщэнэу, зы дакъикъэкIэ яхуэщыгъуэрт. хэкум папщIэ зи псэр зытахэм я щIыхьыр ягъэлъапIэу, куейм еджапIэу итым «хахуагъэм и дерсхэр» щрагъэкIуэкIащ.
ЩIалэгъуалэм нобэр къыздэсым «зауэ гъуэгухэр» къахутэ, зрагъащIэ. Иджыблагъэ абыхэм Iэрытх гъэщIэгъуэн къагъуэтыжащ. Бахъсэнёнкэ къуажэм щыщ, Хэку зауэшхуэм хэта Джатэрывэ Хьэцым и тхыгъэхэм къыщигъэлъэгъуэжар зауэм и екIуэкIыкIам и закъуэкъым, атIэ къэралым и зыужьыкIэм щыщ Iыхьэхэми я гугъу щищIырт — тхыгъэ яIэ щыхъуам щегъэжьауэ Сталиныр дунейм щехыжам нэс.
Фронтым къратхыкIа письмохэмрэ тхыгъэ гъэщIэгъуэнхэмрэ Бахъсэнёнкэ дэт школ №3-м тхыдэмкIэ и егъэджакIуэ Батыргуэ Аринэ егугъуу ехъумэ, щIалэгъуалэр щегъэгъуазэ.
Инэрокъуэ Дисэ.
